SL Uradni list Evropske unije C 107/15

Tožba, vložena 12. februarja 2008 – Komisija Evropskih skupnosti proti Republiki Avstriji

(Zadeva C-53/08)

(2008/C 107/23)

Jezik postopka: nemščina

Stranki

Tožeča stranka: Komisija Evropskih skupnosti (zastopnika: G. Braun in H. Støvlbæk, zastopnika)

Tožena stranka: Republika Avstrija

Predlogi tožeče stranke:

— Ugotovi naj se, da je Republika Avstrija, s tem ko je v členu 6(1) Pravilnika o notariatu določila avstrijsko državljanstvo kot pogoj za opravljanje poklica notarja, kršila člena 43 ES in 45 ES;

— ugotovi naj se, da je Republika Avstrija, s tem ko ni prenesla Direktive 89/48/EGS (oziroma Direktive 2005/36/ES) v zvezi s poklicem notarja, kršila to direktivo ter člena 43 ES in 45 ES;

— toženi stranki naj se naloži plačilo stroškov.

Tožbeni razlogi in bistvene trditve

Člen 43 ES prepoveduje vsakršno diskriminacijo na podlagi državljanstva, ki bi izhajala iz pravnih pravil kot omejitev pravice do ustanavljanja. V skladu s členom 45, prvi odstavek, ES se določbe poglavja o pravici do ustanavljanja v posamezni državi članici ne uporabljajo za tiste dejavnosti, ki so v tej državi povezane, četudi občasno, z izvajanjem javne oblasti.

V skladu s Pravilnikom o notariatu se lahko za notarje v Avstriji imenuje le avstrijske državljane. Sporna določba tako diskriminira na podlagi državljanstva in krši svobodo ustanavljanja državljanov drugih držav članic, s tem ko jih ovira pri opravljanju poklica notarja.

Po mnenju Komisije notarska dejavnost ne spada med izjeme iz člena 45 ES in zato za poklic notarja velja svoboda ustanavljanja.

Za odgovor na vprašanje kaj pomeni pojem „javna oblast“ v smislu člena 45 ES, se je treba po eni strani navezati na razlago držav članic. Dejavnosti, ki se v neki državi članici ne štejejo za javno oblast, se ne morejo obravnavati kot izjema, čeprav se v drugih državah članicah štejejo za javno oblast. Po drugi strani je za razlago v smislu člena 45 ES treba določiti pojem in obseg javne oblasti v okviru prava Skupnosti, pomen pa Sodišče razlaga samostojno in enotno. Ker avstrijski zakonodajalec in avstrijska sodišča razumejo notarsko dejavnost načelno kot udeležbo pri državni javni oblasti, to še ne pomeni, da je zaradi tega treba te dejavnosti v skladu s strožjimi pravili Skupnosti šteti za izjemo od svobode ustanavljanja. Izjemo od svobode ustanavljanja v členu 45, prvi odstavek, ES je namreč treba razlagati restriktivno.

V skladu s trenutnim stanjem integracije je skrajno težko vsebinsko upravičiti zakaj je treba notarsko dejavnost pogojevati z državljanstvom. Nobena od teh dejavnosti, četudi bi bila oblastvena, ne predpostavlja odnosa posebne povezanosti z državo, kot je to pri državljanstvu. Prav tako te dejavnosti niso povezane s tveganjem, da bi se pri izvajanju državnih pooblastil in uporabi državnih prisilnih sredstev povzročilo spore med državljani.

Dejavnosti, ki jih je Republika Avstrija navedla, da bi upravičila zahteve v zvezi z državljanstvom – overovitev pravnih aktov in dogovorov, vnašanje izvršilnih klavzul, pravno svetovanje in dejavnost sodniškega komisarja – ne upravičujejo uporabe člena 45 ES. Če so sploh povezani z izvajanjem javne oblasti, je to zgolj posredno. Izvajanje javne oblasti se ne sme zamenjevati z dejavnostmi, ki se izvajajo v javnem interesu. Splošna koristnost ne sodi nujno k javni oblasti; dejavnosti, ki zasledujejo skupno dobro in ne posameznikovih interesov, se ne izvajajo nujno s prenosom javne oblasti. Medtem ko je lahko dejansko izvajanje javne oblasti pridržano lastnim državljanom, se lahko izvajanje določenih dejavnosti v skupnem interesu, kot je to v primeru preventivnega pravosodja, prepusti tudi tako, da se dostop do poklica in poklicne dolžnosti podvržejo posebni ureditvi in posebnemu nadzoru.

Prav tako meni Komisija, da nobene dejavnosti, gledano ločeno ali skupaj, katere izvajajo notarji v Avstriji, ne pomenijo neposredne in posebne udeležbe pri izvajanju javne oblasti v smislu sodne prakse.